b'\n_START_ARTICLE_\nAvgust Dem\xc5\xa1ar\n_START_SECTION_\nO avtorju\n_START_PARAGRAPH_\nAvgust Dem\xc5\xa1ar je mariborski pisatelj, ki pi\xc5\xa1e izklju\xc4\x8dno detektivske zgodbe. V sodelovanju z zalo\xc5\xbebo Sanje je  v letih 2007-2012 ustvaril enega prvih slovenskih cikli\xc4\x8dnih detektivskih opusov, \xc5\xa1est romanov s skupnim imenom primeri in\xc5\xa1pektorja Vrenka. _NEWLINE_S sedmim romanom z naslovom Milo\xc5\xa1 (2013) je nadaljeval serijo klasi\xc4\x8dnih detektivskih zgodb tipa kdo je storilec, obenem pa namesto uveljavljenih uvedel nove literarne junake, in\xc5\xa1pektorja Milo\xc5\xa1a, kriminalistko Niko Lavri\xc4\x8d in kriminalista Draga Jazbeca. Obe kriminalisti\xc4\x8dni skupini je zdru\xc5\xbeiil v naslednjem romanu z naslovom Pohorska transverzala (2016), podobno pa je tudi v zadnjem njegovem romanu, kriminalki z naslovom Otok (predvidoma 2018)._NEWLINE_Odlomki iz Dem\xc5\xa1arjevega romana Tanek led (2009) so bili objavljeni v reviji Lud Literatura, njegovo delo je predstavljeno na nacionalnem radiu v oddajah \xc2\xbbLiterarni portret\xc2\xab, \xc2\xbbPogledi na sodobno umetnost\xc2\xab\xc2\xa0in \xc2\xbbSobotno branje\xc2\xab, sodeloval je na literarnem ve\xc4\x8deru Pota \xc5\xbeanrske literature v knjigarni Konzorcij, na festivalu Sanje itd. _NEWLINE_Avgust Dem\xc5\xa1ar je bil za svoj literarni prvenec, detektivski roman z naslovom Olje na balkonu (leta 2008) za drug roman, detektivko z naslovom Retrospektiva (leta 2009), za \xc4\x8detrtega z naslovom Evropa (leta 2010) in petega z naslovom Hotel Abbazia (2011) nominiran za nagrado Kresnik, Delovo nagrado za najbolj\xc5\xa1i roman minulega leta. Pravo ime avtorja, ki je sicer docent za likovno didaktiko na Oddelku za pred\xc5\xa1olsko vzgojo Pedago\xc5\xa1ke fakultete Univerze v Mariboru, je Toma\xc5\xbe Zupan\xc4\x8di\xc4\x8d. _NEWLINE_V mesecu aprilu leta 2017 je Avgust Dem\xc5\xa1ar sodeloval na javnem nate\xc4\x8daju za razvoj TV-serije, ki ga je razpisala RTV Slovenija ter bil izbran med 28 prispelimi predlogi. V januarju leta 2018 je RTV Slovenija od Dem\xc5\xa1arja odkupila \xc5\xa1est scenarijev, razvitih na podlagi njegovih romanov Olje na balkonu, Retrospektiva in Tanek led. Na podlagi teh nameravajo posneti  \xc5\xa1est 50 minutnih epizod kriminalisti\xc4\x8dne TV serije z delovnim naslovom Primeri in\xc5\xa1pektorja Vrenka.\n_START_SECTION_\nDelo\n_START_PARAGRAPH_\nGlavni stalni liki v Dem\xc5\xa1arjevih detektivkah so vi\xc5\xa1ji kriminalisti\xc4\x8dni in\xc5\xa1pektor Martin Vrenko, vi\xc5\xa1ja kriminalistka Ivana Premk in mladi kriminalist Marko Breznik. Ob njih nastopajo \xc5\xa1e  homofobni policist Aleksander Rep, romski  policist Oskar Brajdi\xc4\x8d, to\xc5\xbeilec Luka Levstek in drugi. V sedmem romanu z naslovom Milo\xc5\xa1, uvede Dem\xc5\xa1ar nove like. Glavni preiskovalec je kriminalisti\xc4\x8dni in\xc5\xa1pektor Milo\xc5\xa1 (ali gre za ime ali priimek ni znano) in ob njem vi\xc5\xa1ja kriminalistka Nika Lavri\xc4\x8d in kriminalist Drago Jazbec. \xc4\x8ceprav so liki novi, ostaja prostor dogajanja enak kot v prej\xc5\xa1njih romanih, obenem pa se v romanu nahaja nekaj namigov, da v Milo\xc5\xa1evem literarnem svetu obstajajo tudi junaki prej\xc5\xa1njih Dem\xc5\xa1arjevih romanov. V osmem Dem\xc5\xa1arjevem romanu z naslovom Pohorska transverzala, s podnaslovom politi\xc4\x8dna kriminalka, se zdru\xc5\xbeita obe ekipi literarnih detektivov. S tem ustvari konglomerat odnosov med njimi in kot zanimivost \xe2\x80\x93 ter redkost \xe2\x80\x93 v enem detektivskem romanu soo\xc4\x8di dva glavna, naslovna literarna in\xc5\xa1pektorja. _NEWLINE_Dem\xc5\xa1arjeve kriminalne zgodbe so ume\xc5\xa1\xc4\x8dene v realno okolje mesta Maribor in realni sedanji \xc4\x8das. Detektivski opus Avgusta Dem\xc5\xa1arja je zasnovan kot nanizanka, v kateri se usode stalnih likov razvijajo, medtem ko so detektivske zgodbe samostojne, v vsaki knjigi zaklju\xc4\x8dene celote. _NEWLINE_Detektivski primeri Avgusta Dem\xc5\xa1arja so zasnovani kot klasi\xc4\x8dne detektivske uganke (\xc2\xbbWhodunit\xc2\xab). Zgodbe temeljijo na detekciji, skritih klju\xc4\x8dih in namigih, ki so ves \xc4\x8das na voljo bralcu, da tekmuje z glavnimi junaki in skupaj z njimi ali celo pred njimi posku\xc5\xa1a razre\xc5\xa1iti primer. _NEWLINE_\xc4\x8ceprav se Dem\xc5\xa1ar v svojih detektivskih zgodbah mo\xc4\x8dno naslanja na klasi\xc4\x8dna \xc5\xbeanrska pravila pisanja detektivskega romana (Van Dine), v svoje zgodbe vpleta tudi aktualne dru\xc5\xbebeno kriti\xc4\x8dne osti. Kriti\xc4\x8den je do socialnih razlik, nestrpnosti, homofobije in ksenofobije.'